送祈樂歸河東
作者：岑參
朝代：唐

paragraphs: 祁樂後來秀，挺身出河東。
往年詣驪山，獻賦溫泉宮。
天子不召見，揮鞭遂從戎。
前月還長安，囊中金已空。
有時忽乘興，畫出江上峰。
牀頭蒼梧雲，簾下天台松。
忽如高堂上，颯颯生清風。
五月火雲屯，氣燒天地紅。
鳥且不敢飛，子行如轉蓬。
少華與首陽，隔河勢爭雄。
新月河上出，清光滿關中。
置酒灞亭別，高歌披心胸。
君到故山時，爲謝五老翁。